**TALE ved DSR’s 100-års jubilæumsfest, lørdag den 17. juni 2017**

**Jens Peter Christensen**

**DSR – et tempel for kroppen formælet med ånden**

For en lille måneds tid siden blev jeg spurgt af klubbens formand, om jeg ville holde festtalen her ved jubilæumsfesten. Det var jeg noget i tvivl om. For det er jo ikke verdens letteste opgave.

Jeg forelagde sagen for en gammel rokammerat og tidligere medlem af DSR. Hans reaktion var ikke alt for opløftende. ”Føj for den lede!”, sagde han. ”Det er jo en helt umulig forsamling. Unge, gamle, kloge, knapt så kloge, kvinder, mænd, festaber, idrætsfolk, ja, der er sikkert endda nogle dansk vandrelaugtyper iblandt. Lang anciennitet, kort anciennitet, roere, kajakroere. Føj for den lede!”

Men jeg har så trøstet mig med, at jeg engang har været formand for Styrmandslauget. Overstyrmand. Jeg formåede da at holde tale for 200 deltagere ved Blåt Øje Festen, hvor man dengang – det var omkring 1990 – excellerede i at bombardere taleren med utilfredse tilråb, hamren i bordene og kasten med æbleskiver.

Formanden har lovet, at der ikke vil blive serveret æbleskiver her i aften. Så ske, hvad der vil. Jeg har sagt ja til at holde festtalen.

**To jubilæer – én klub**

Vi fejrer to jubilæer i dag. Dansk studenterronings 150 år. Og DSRs 100 år.

Det er 100-årsdagen, der er den mest bemærkelsesværdige. For DSR burde ikke have kunnet lade sig gøre. Klubben blev dannet som en sammenslutning af landets dengang to største roklubber: Akademisk Roklub og Polyteknisk Roklub.

De to klubber var skarpe konkurrenter, og medlemmerne hadede hinanden af et godt hjerte. Klubbens store velgører, Herman Rée, har skrevet om det. Der var, skriver Rée, tale om ”en Slags væbnet Neutralitet, dvs. at de røg i Totterne på hinanden ved enhver Lejlighed”.

Selv om man på den måde lå i strid, vedtog de to klubber i foråret 1917 mærkeligt nok at slå sig sammen. Navnet blev: ”Danske Studenters Roklub”. Med undertitlen: ”Akademisk og Polyteknisk Roklub”. – Så havde begge parter fået deres. Og kompromiset rakte helt ud til klubbens stander. Den blev en kombination af Polyteknisk Roklubs rent lyseblå stander og Akademisk Roklubs stander med studenterkors og murkrone. Og sådan er det stadig. Ved valget af formand røg man også fredspibe. Man valgte en person, Henning Koch, der havde det helt særligt mærkelige ved sig, at han var medlem af begge klubber.

**En levedygtig klub**

Trods de sammenbragte medlemmer viste klubben sig levedygtig. Endda i svær grad. I mange af de 100 år, der er gået, har DSR været landets største roklub. Og i mange år – og navnlig de seneste årtier – har den også været den mest dominerende på kaproningsbanerne. Klubben har været præget af en stor bredde og en fremragende elite.

Motionsroning og kaproning side om side. I mange klubber giver den slags en masse ballade. Fordi kaproerne bruger klubbens penge. Men sådan har det ikke været i DSR. Lige siden klubbens start har man nemlig haft en mæcen, ingeniør Herman Rée – og efter hans død Rées Legat, der har finansieret kaproningen. Motionsroerne og de øvrige klubmedlemmer, har derfor aldrig haft en rigtig god grund til at være sure i længere tid ad gangen. Der er i øvrigt i Rées Legats vedtægter en smuk balance mellem kaproningen og motionsroningens sunde klubliv. Legatets midler skal gå til kaproning på ”fremragende” niveau. Men der er samtidig den begrænsning indskrevet i vedtægterne, at legatets midler ikke må bruges til at støtte ”afholdsagitatoriske formål”. Hvis bestyrelsen en dag skulle finde på at forbyde øldrikning i klubben, vil det derfor være slut med støtten fra Rées legat! Roning er godt, og øl holder glæden og humøret oppe.

Og netop glæde og humør har altid været karakteristisk for DSR. Og det samme har to andre ting: Klubben er altid fulgt med tiden. Og der har altid været højt til loftet med plads til de mest forskellige og mærkelige mennesker. Herunder endda en konge.

**En herreroklub**

Indtil 1968 var klubben en herreroklub. Der har nok været en vis form for ”herreværelse” over det. Og noget tyder på, at der også har hersket en vis drengerøvs- og friskfyragtig tone. Forfatteren Knud Sønderby har i bogen ”Midt i en jazztid”, der udkom i 1931, skrevet om det.

Hovedpersonen i bogen er Peter Hasvig. Han er jurastuderende og har et studenterjob på et offentligt kontor. Dér møder læseren ham. Han sidder og dovner den. ”Han holdt et smult minut, hvor han puslede med sig selv”, skriver Knud Sønderby. Skulle nogen nu tro, at Peter Hasvig var i færd med mere syndige sysler, tager de fejl. For Knud Sønderbye fortsætter: ”Peter Hasvig betragtede interesseret sine håndflader. Han var roer, og det var i begyndelsen af sæsonen. De var oversået med vabler. Femten vabler i alt med størrelser, der varierede fra en toøres til et nipsenålehoved. … Folk var dejligt hårde nu til dags. … Kom man i berøring med livet, indså man det hurtigt. Man meldte sig ind i en roklub, fordi man havde en blød krop, og man opdagede, at éns sjæl var endnu blødere. … Sådan var det også i roklubben. Dér hilste man hinanden med frydeskrig … Goddav, I Lorte! Man gik på hænder over græsplænen i falmede badedragter og rejste sig op med saft af mast græs på fingrene og lugtede til dem. […]” Og Knud Sønderby bemærker befriet: ”Der var ingen teologer i roklubben!”. – Sådan er det vist stort set stadig…

**Kvinderne kom med**

I gamle dage var der simpelthen herre-hyggeligt i DSR. Men intet varer evigt. En dag kom damerne til. I 1968. Dog først efter betydelig kamp. Tre generalforsamlinger skulle der til. Modstanderne mente, at klubben ville dø, hvis kvinderne kom med. Tilhængerne mente, at klubben ville dø, hvis kvinderne IKKE kom med.

En enkelt blandt modstanderne hævdede, at mændene bare ville have kvinderne med, fordi de, som han sagde, ”ville parre sig med dem”. Om det var sandt, det han sagde, kommer jeg nærmere ind på om lidt.

Under alle omstændigheder: Med kvindernes optagelse i klubben fulgte DSR med tiden. Og det gør klubben stadig.

**En klub af tiden**

Til enhver tid fyldes klubben med tidens liv. Og tiden byder på skiftende fænomener. Jeg vil se på et par stykker af dem.

*Kajakkerne*

Først kajakkerne. Rigtige roere så i gamle dage ned på kajakroere. Kajakroere var underlige mænd med tynde lår og en sært forvokset overkrop. I roklubber blev kajakker kaldt ”flydende rullestole”. Og kajakroning blev kaldt ”polioroning”. Det var tidens opfattelse. Men nu er den anderledes. Først kom der nogle få kajakker i DSR – 2 i 1982 – siden blev det til flere. Nu er der 50. Og fra og med i år er det endda blevet muligt at blive medlem af DSR *alene* for at blive kajakroer. Når man er gammel nok, kan man godt få det rigtig dårligt ved at høre om sådan en beslutning. Men man må så bare trøste sig med, at det samtidig er blevet bestemt, at den slags rendyrkede kajakmennesker – i modsætning til rigtige roere – skal betale et helt års kontingent forud, første gang de sætter sig i den flydende rullestol. – Tanken er vel, at det kan holde antallet nede.

Jeg begyndte i øvrigt selv at ro kajak for 25 år siden. Jeg er efterhånden ved at have lært det. Og nu gider jeg ikke ro baglæns mere. Det er da for åndsvagt, når man kan ro forlæns. Kajak er godt. Men en mærkelig båd er det.

*Coastalbådene*

I det hele taget er der kommet mærkelige både til. Senest coastalbådene. Er man gammel roer, vil man måske sige, at en coastalbåd mest af alt minder om en gigbåd. En gigbåd var sådan noget, tyskerne i gamle dage roede i på deres utallige floder og søer, alt imens de jodlede, drak fadøl og spiste pølser. Nu er det så åbenbart blevet moderne at ro i den slags både på Øresund – dog, så vidt jeg har forstået, uden fadøl og pølser. Og vistnok også uden jodlen. Bådene er specialkonstrueret til Stillehavs- og Atlanterhavsbølger. – Men på Øresund er der sjældent bølger, der er mere end 50 cm høje. Det er jo mærkeligt. Måske er coastalbådene en dille, der går over igen. Måske er det fremtidens båd. Det er der ingen, der ved. Men i hvert fald er den åbenbart nutidens.

Sådan er det bare. Er man tilstrækkelig gammel og forstokket kan man så blot glæde sig over, at klubben endnu ikke har slået sig på *paddlesurfing*. Men det kan jo komme.

*Mere kompliceret at ro*

Det er også blevet mere kompliceret at ro. Førhen roede man bare. Mest til Skovshoved for at spise kage. Endnu op i 1990’erne, da medlemstallet toppede med over 1100 medlemmer, kunne man på en god sommeraften holde flere hundrede mænd og kvinder beskæftiget med bare at ro til Skovshoved og spise kage. Klubbens instruktionschef havde op til 500 nye medlemmer igennem hvert år med henblik på roning og kagespisning. Det gik fint. Men sådan er det ikke mere. Nu skal der mere til. Meget mere. Det hele er gennemorganiseret. ”Motion+ roning”. ”Sved på panden-roning”. ”Teknik+ roning”. Og langdistancekaproning i inrigger! I gamle dage var det kun virkeligt rabiate mennesker – og jyder – der kunne finde på den slags. Men tiden er en anden. Tiden er altid ny. Nu og her. Og DSR kan rumme det hele. Det er netop det særlige.

**Saunaen**

Og nu vi er ved tiden, kommer vi ikke udenom saunaen. Siden Arilds tid – eller i hvert fald siden kvinderne kom med i 1968 – har der været en fællessauna. Men den tid er nu slut. Ved ombygningen for et par år siden blev der etableret 2 saunaer. En sauna til mænd og en sauna til kvinder. Fremtidens problem bliver måske, hvem der er hvad. Nogen siger jo, at kønnet kun er en sproglig konstruktion. Og allerede i dag kan man vist både være transkønnet, tvekønnet og intetkønnet. Og vist endda såvel successivt som på én gang. Og det er jo fint nok. Men det kan jo med tiden give anledning til temmelig mange saunaer.

**Kvinder, mænd og scoreklub**

Under alle omstændigheder er kvinderne på fremmarch. I dag er der lige knap 900 medlemmer. 47 pct. heraf er kvinder. Men der er skred i det. For hele 65 pct. af de nye medlemmer sidste år var kvinder. Altså næsten 2/3. Hvis det fortsætter sådan, så kan enhver gæv ingeniør regne ud, at klubben ender med at blive en dameroklub inden 150-års jubilæet for klubben og 200-års jubilæet for dansk studenterroning.

Men det er jo ikke sikkert, at det går så godt – eller måske snarere skidt. For det kan jo også blive for kedeligt. Man melder sig ind i en roklub for at ro. Det er der mange, der tror. Men det passer jo ikke. I hvert fald er det kun den halve sandhed. Som der berettes om i jubilæumsbogen, er der utallige medlemmer, der gennem årene har fundet det, der i gamle dage hed en ”livsledsager” i klubben. I jubilæumsbogen berettes der også om, at en af modstanderne af, at der blev optaget damer i roklubben, Ole Secher, gjorde gældende, at mændene bare ønskede ”at parre sig med kvinderne”. Ole Secher var både professor og overlæge, så han vidste måske, hvad han talte om. Under alle omstændigheder: En roklub er et godt sted at kigge hinanden an. Under kontrollerede former. I hvert fald i de indledende faser…

DSR har ry for at være en klub med fantastiske fester. Et ”scorested” hed det i bladet Euroman i år 2000. Det var sådan set en gammel nyhed. I mine arkiver har jeg et udklip fra et dameblad (Alt for Damerne) fra midten af 1990’erne. Her hedder det:

”Danske Studenters Roklub. Her bliver din krop smukkere, slankere, brunere, i takt med at du får set flere og flere aktive og muskuløse mænd – med Øresund og den blå himmel som baggrund.

Man møder hele tiden nye mænd, for der er 1100 medlemmer i roklubben. Gennemstrømningen af medlemmer – 300 nye om året – sikrer dig en enestående chance for kontakt med et uhørt antal mandfolk i alle aldre.

Her er den helt unge elitesportsmand, der træner seriøst, den almindeligt aktive studerende, der bare vil være aktiv; den lidt for laskede 30-årige journalist, der godt vil have trimmet bodegamusklen, og den charmerende, fraskilte 40-årige, der nu vil i form til at finde den nye kvinde i sit liv.

Hvis du gyser ved tanken om det hårde fysiske slid ved årerne, så er det heldigvis for dig sådan indrettet, at roklubben har rigtig mange ”kageroture”, det vil sige mindre ture, hvor man pakker kaffen og kagen og ror hen til et idyllisk sted for at blive der, så længe man har lyst.

Der er i det hele taget ikke noget generelt helsehysteri. Flere gange om ugen arrangerer medlemmerne spisning i klubben, og maden er ganske normal, ligesom den øl, man kan købe i klubbens bar. Og det giver rig mulighed for at lære de spændende mænd at kende.

Fester er der mindst et par stykker af om måneden, og her beviser roerne til fulde, at man godt kan tage fra i baren, selv om man er glad for sport.”

Jeg ved ikke, om artiklen trak flere kvinder til. Jeg var selv med på det billede fra verandaen, der ledsagede artiklen i damebladet. Så det er vel noget tvivlsomt.

**Én gang roer … og et nifoldigt leve**

Et gammelt ord siger: ”En gang roer, altid roer”. Det lyder jo godt. Men ligesom så meget andet, der lyder godt, har det ikke noget med virkeligheden at gøre. Langt de fleste, der melder sig ind i en roklub, melder sig hurtigt ud igen. Sådan er det også i DSR. Efter ét år har en tredjedel meldt sig ud. Efter to år er det 50 %. Efter fem-seks år er der kun en tiendel tilbage. Det er de virkeligt mærkelige. Her i aften er der, kan jeg se, en uforholdsmæssig stor del af den slags. De virkeligt mærkelige.

Men det er jo, som det skal være.

DSR er en klub med højt til loftet. Her er plads til enhver – ung som gammel, høj som lav, almindelig såvel som mærkelig.

DSR er en fantastisk klub. Med et fantastisk klubhus. Fyldt med skulpturer og mageløse malerier. Heriblandt et maleri af en konge i badebukser. – Med tatoveringer og store ører.

Og i klubbens festsal har ikke bare landets daværende konge dyrket gymnastik og svedt som en hest. Landets nuværende dronning har gjort det samme.

Klubben er nu 100 år. Klubben står for både tradition og fornyelse. Den er nu som altid ungdommelig, overmodig og udødelig.

Klubben var her, da vi kom, og den vil være der, når vi går eller bliver båret ud. Vi fylder den med liv i de år, vi er med. Men den er større end os selv.

Klubben er som et tempel. Et tempel for kroppen formælet med ånden.

Lad os rejse os og udbrede et nifoldigt leve for DSR.